ХуэдитIкIэ нэхъыбэ мэхъу
КъБР-м и мэкъумэш IэнатIэм къыщалэжьа продукцэу 2020 гъэм и япэ мазихым хамэ къэралхэм щащащ доллар мелуан 17-м щIигъу и уасэ. Ар илъэс кIуам и апхуэдэ лъэхъэнэм елъытауэ хуэдитIкIэ нэхъыбэщ. Апхуэдэ бжыгъэхэр къитащ республикэм Мэкъумэш хозяйствэмкIэ и министерствэм и пресс-
IуэхущIапIэм.
«АПК-м и продукцэр хамэ къэралхэм щыщэныр» федеральнэ проектым ипкъ иткIэ мазих блэкIам Къэбэрдей-Балъкъэрым хамэ къэралхэм щиIэ сатущIэгъухэм яхуригъэшащ доллар мелуан 17-м щIигъу и уасэ продукцэ, ар мы илъэсым яхуэщэну яубзыхуауэ щытам и процент 87-рэ мэхъу икIи 2019 гъэм и апхуэдэ лъэхъэнэм ирихьэлIэу зэрагъэкIуэкIам нэхърэ хуэдитIкIэ нэхъыбэщ ар.
КъБР-м и продукцэр къэрал 19-м ирегъашэ. Абыхэм ящыщщ гъэшхэкIхэр, джэдылыр, IэфIыкIэхэр, ди щIыпIэм къыщыщIаш псыхэр, псыIэфIхэр, пхъэщхьэмыщхьэхэр, нартыху жылэхэр. Ахэр ди гъунэгъу къэралхэу Азербайджаным, Армением, Къэзахъстаным, Молдавием, Тыркумэным, Узбекистаным нэмыщI, США-ми, Монголиеми, Китайми, Хьэрып Эмират Зэгуэтхэми ящэху.
«Республикэм и мэкъумэш IэнатIэм хэкIыпIэфIхэр иIэщ хамэ къэралхэм яхуригъашэ продукцэм хигъэхъуэнымкIэ. Ди лэжьэгъухэм къахэдгъэхъуэным и мызакъуэу, абыхэм яхуедгъашэ продукцэ лIэужьыгъуэхэри мыгувэу нэхъыбэ тщIыну ди мурадщ», — жиIащ республикэм мэкъумэш хозяйствэмкIэ и министр Сыжажэ Хьэсэн.
ДЖАТОКЪУЭ Къантемыр.
